
Gjykata Kushtetuese e Republikës së Shqipërisë, e përbërë nga: 
Rustem Gjata, 			Kryetar i Gjykatës Kushtetuese
Hilmi Dakli 			Anëtar i 	““
Veli Budo 			Anëtar i	““
Zija Vuci, 			Anëtar i	““
Franc Jakova, 			Anëtar i 	““
Kristofor Peçi, 			Anëtar i	““
Halil Kopani, 			Anëtar i	 ““
Alfred Karamuço, 		Anëtar i	““
me sekretare Drita Filto, më datën 14.7.1997, mori në shqyrtim në seancë gjyqësore me dyer të hapura çështjen nr.39 Akti që i përket: 
KËRKUESE: PARTIA SOCIALISTE, e përfaqësuar nga avokat Fatmir Gjika. 
SUBJEKT I INTERESUAR: KOMISIONI QENDROR I ZGJEDHJEVE, i përfaqësuar nga sekretari, Z. Thimjo Kondi. 

O B J E K T I: 

Shfuqizimi i vendimit nr.1320, datë 5.7.1997 të Komisionit Qendror të Zgjedhjeve, për zonën elektorale nr.6. 
GJYKATA KUSHTETUESE, pasi dëgjoi përfaqësuesin e kërkuesit, të subjektit të interesuar dhe shqyrtoi çështjen në tërësi, 

V Ë R E N: 

Partia Socialiste ka kërkuar pranë Gjykatës Kushtetuese, shfuqizimin e Vendimit nr.1320, datë 5.7.1997 të Komisionit Qendror të Zgjedhjeve dhe të komisionit të zonës nr.6 dhe shpalljen e paligjshme të zgjedhjeve në këtë zonë, ku ka fituar kandidati i Partisë Demokratike.
Kërkesa e Partisë Socialiste i konsideron të paligjshme zgjedhjet në zonën 6 për shkak se pretendon se janë lejuar shkelje lidhur me listat e zgjedhësve, janë bërë zgjedhje në tre lokale private si dhe ka pasur manipulime me fletët e votimit dhe me procesverbalet e votimit.
Përsa i përket pretendimeve për manipulime në fletët e votimit dhe procesverbalet përkatëse, kërkuesi nuk paraqiti ndonjë provë. Për më tepër, ai pranoi se në procesverbalet e qendrave të votimit anëtarët e komisioneve nuk kanë parashtruar asnjë vërejtje për rregullshmërinë e votimeve.
Lidhur me sa pretendohet për parregullsi në listat e zgjedhësve, Gjykata çmon se ato nuk janë të një natyre të tillë që do të ndikonin në ndryshimin e rezultatit të zgjedhjeve.

PËR KËTO ARSYE, 

Gjykata Kushtetuese e Republikës së Shqipërisë, në mbështetje të neneve 24 e 25 të ligjit nr.7561 , datë 29.4.1992 "Për disa ndryshime e plotësime në ligjin nr.7491, datë 29. 4.1991 "Për dispozitat kryesore kushtetuese", si dhe nenit 50 të ligjit nr.7556, datë 4.2.1992 "Për zgjedhjet e Kuvendit Popullor të Republikës së Shqipërisë" , njëzëri, 

V E N D O S I: 

Rrëzimin e kërkesës. 
Ky vendim është përfundimtar, i formës së prerë dhe hyn në fuqi menjëherë.
